CELEX: 32010R0245
Language: lt
Date: 2010-03-23 00:00:00
Title: 2010 m. kovo 23 d. Komisijos reglamentas (ES) Nr. 245/2010, kuriuo nukrypstama nuo Reglamente (EB) Nr. 288/2009 nustatyto termino, iki kurio valstybės narės turi pranešti Komisijai apie savo strategijas, ir nuo termino, iki kurio Komisija turi priimti galutinį sprendimą dėl pagalbos skyrimo pagal vaisių vartojimo skatinimo mokyklose programą

24.3.2010   
            
            
               LT
            
            
               Europos Sąjungos oficialusis leidinys
            
            
               L 77/50
            
         KOMISIJOS REGLAMENTAS (ES) Nr. 245/2010
   2010 m. kovo 23 d.
   kuriuo nukrypstama nuo Reglamente (EB) Nr. 288/2009 nustatyto termino, iki kurio valstybės narės turi pranešti Komisijai apie savo strategijas, ir nuo termino, iki kurio Komisija turi priimti galutinį sprendimą dėl pagalbos skyrimo pagal vaisių vartojimo skatinimo mokyklose programą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103h straipsnio f punktą kartu su 4 straipsniu,
   kadangi:
   
               (1)
            
            
               Pagal 2009 m. balandžio 7 d. Komisijos reglamento (EB) Nr. 288/2009, kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl Bendrijos pagalbos tiekiant vaisius ir daržoves, perdirbtų vaisių ir daržovių bei bananų produktus vaikams į švietimo įstaigas įgyvendinant vaisių vartojimo skatinimo mokyklose programą (2), 4 straipsnio 1 dalį valstybės narės, teikiančios paraiškas gauti Reglamento (EB) Nr. 1234/2007 103ga straipsnio pirmoje pastraipoje nurodytą pagalbą už laikotarpį nuo rugpjūčio 1 d. iki liepos 31 d., apie savo strategijas Komisijai turėtų pranešti iki metų, kuriais prasideda tas laikotarpis, sausio 31 d.
            
         
               (2)
            
            
               Kai kurioms valstybėms narėms to termino laikytis sunku, nes, be kita ko, pasibaigus pirmiesiems programos įgyvendinimo metams jos turi įvertinti savo programų veiksmingumą.
            
         
               (3)
            
            
               Siekiant suteikti valstybėms narėms papildomo laiko programoms įvertinti ir, jei būtina, strategijoms pakeisti, joms kaip pereinamojo laikotarpio priemonė turėtų būti sudaryta galimybė apie savo 2010 m. rugpjūčio 1 d.–2011 m. liepos 31 d. laikotarpio strategijas pranešti iki 2010 m. vasario 28 d.
            
         
               (4)
            
            
               Reglamento (EB) Nr. 288/2009 4 straipsnio 4 dalies trečioje pastraipoje Komisijai nustatytas terminas, iki kurio ji turi priimti galutinį sprendimą dėl pagalbos skyrimo už 2010 m. rugpjūčio 1 d.–2011 m. liepos 31 d. laikotarpį, panašiai turėtų būti pratęstas iki 2010 m. balandžio 30 d.
            
         
               (5)
            
            
               Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Nukrypdamos nuo Reglamento (EB) Nr. 288/2009 4 straipsnio 1 dalies valstybės narės apie savo 2010 m. rugpjūčio 1 d.–2011 m. liepos 31 d. laikotarpio strategijas gali pranešti ne vėliau kaip iki 2010 m. vasario 28 d.
   2.   Nukrypdama nuo Reglamento (EB) Nr. 288/2009 4 straipsnio 4 dalies trečios pastraipos Komisija galutinį sprendimą dėl pagalbos skyrimo už 2010 m. rugpjūčio 1 d.–2011 m. liepos 31 d. laikotarpį priima iki 2010 m. balandžio 30 d.
   2 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   Jis taikomas nuo 2010 m. vasario 1 d.
   Reglamentas nustoja galioti 2010 m. balandžio 30 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 94, 2009 4 8, p. 38.